A Tanács határozata
(2002. július 19.)
az Európai Szén- és Acélközösséget (ESZAK) létrehozó szerződés lejártának az ESZAK által megkötött nemzetközi megállapodásokra gyakorolt következményeiről
(2002/596/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 113. cikkére, összefüggésben 300. cikkének (1) bekezdésével,
tekintettel a Bizottság javaslatára,
mivel:
(1) Az ESZAK-Szerződés annak 97. cikke értelmében 2002. július 23-án lejár.
(2) Az ESZAK számos nemzetközi megállapodást kötött harmadik országokkal.
(3) Ezen megállapodások nem rendelkeznek az ESZAK-Szerződés lejártának eshetőségéről.
(4) Az ESZAK-Szerződés tárgyát annak lejártakor az Európai Közösséget (EK) létrehozó szerződés fogja szabályozni, ideértve annak 133. cikkét is.
(5) A tagállamok kormányainak a Tanács keretében ülésező képviselői megállapították, hogy az EK átveszi az ESZAK által megkötött nemzetközi megállapodásokból eredő jogokat és kötelezettségeket [1].
(6) Úgy ítélik meg, hogy az EK érdekében áll az említett nemzetközi megállapodások folytatása az ESZAK-Szerződés lejárta után is, és hogy azoknak az EK-ra kell átszállniuk.
(7) E megállapodások némelyike technikai kiigazítást tehet szükségessé annak érdekében, hogy összeegyeztethetők legyenek az EK szabályaival.
(8) Szükség lesz arra, hogy az érintett harmadik országokat megfelelően tájékoztassák,
A KÖVETKEZŐKÉPPEN HATÁROZOTT:
1. cikk
2002. július 24-től az EK átveszi az ESZAK által harmadik országokkal megkötött nemzetközi megállapodásokból eredő jogokat és kötelezettségeket.
2. cikk
A Bizottság tájékoztatja az érintett harmadik országokat arról, hogy az ESZAK-nak az érintett megállapodásokból eredő jogait és kötelezettségeit az EK veszi át. Továbbá minden szükséges technikai kiigazítást megtesz annak érdekében, hogy a megállapodásokat összeegyeztethetővé tegye az EK szabályaival, és adott esetben tárgyalásokat folyat a megállapodások módosításairól.
3. cikk
Ez a határozat az Európai Közösségek Hivatalos Lapjában való kihirdetését követő napon lép hatályba.
Ezt a határozatot 2002. július 24-től kell alkalmazni.
Kelt Brüsszelben, 2002. július 19-én.